**หลักสูตรการฝึกอบรม “การเตรียมความพร้อมและแนวทางดำเนินการตามกฎหมาย**

**การคุ้มครองข้อมูลส่วนบุคคล (Personal Data Protection Act – PDPA #1)”**

**หลักการและเหตุผล**

สืบเนื่องจากการที่เทคโนโลยีดิจิทัลได้เข้ามามีบทบาทต่อชีวิตประจำวันในเกือบทุกด้าน ตั้งแต่การใช้เพื่อสนับสนุนงานธุรกิจ การบริหารงานและการให้บริการประชาชนของภาครัฐผ่านระบบดิจิทัล และการใช้อินเทอร์เน็ตของประชาชนทั่วไป ส่งผลให้การเก็บรวบรวมข้อมูล การใช้ และการเปิดเผยข้อมูลส่วนบุคคลสามารถทำได้โดยง่าย นอกจากเกิดประโยชน์แล้วยังมาพร้อมกับการสร้างความเดือดร้อนหรือความเสียหายในกรณีที่มีการนำข้อมูลส่วนบุคคลไปแสวงหาประโยชน์ หรือเปิดเผยโดยไม่ได้รับความยินยอมหรือแจ้งล่วงหน้า ดังนั้น ประชาชนทั่วไป องค์กรทั้งภาครัฐและภาคธุรกิจ จำเป็นจะต้องตระหนักรู้ และเตรียมความพร้อมเพื่อให้มีความเข้าใจและปฏิบัติตนให้ถูกต้องเหมาะสมในประเด็นด้านการคุ้มครองข้อมูลส่วนบุคคลในโลกดิจิทัล และโดยเฉพาะอย่างยิ่งในด้านสิทธิ หน้าที่และความรับผิดชอบตามกรอบกฎหมายของไทย ที่เรียกว่า พระราชบัญญัติคุ้มครองข้อมูลส่วนบุคคล พ.ศ.2562 (Personal Data Protection Act B.E. 2562 (2019) หรือ PDPA) ได้อย่างเคร่งครัด

**วัตถุประสงค์การฝึกอบรม**

1. เพื่อสร้างความรู้ความเข้าใจเกี่ยวกับหลักการและสาระสำคัญของพระราชบัญญัติคุ้มครองข้อมูลส่วนบุคคล พ.ศ. 2562 อาทิ นิยามสำคัญ การตีความ สิทธิ หน้าที่ การบังคับใช้ และบทลงโทษ
2. เพื่อสร้างความรู้ความเข้าใจเกี่ยวกับการเตรียมความพร้อมด้านนโยบาย แนวปฏิบัติ การประเมินความเสี่ยง และกระบวนการเตรียมพร้อมเพื่อการปฏิบัติสำหรับองค์กรให้สอดคล้องตามกฎหมายคุ้มครองข้อมูลส่วนบุคคล
3. เพื่อสร้างความเข้าใจเกี่ยวกับแนวปฏิบัติด้านความมั่นคงปลอดภัยของข้อมูลโดยเฉพาะอย่างยิ่งข้อมูลส่วนบุคคลทั่วไปและข้อมูลที่มีความอ่อนไหว (Sensitive Data) ในฐานะเจ้าของข้อมูลส่วนบุคคล (Data Subject) ผู้ควบคุมข้อมูลส่วนบุคคล (Data Controller) ผู้ประมวลผลข้อมูลส่วนบุคคล (Data Processor) และเจ้าหน้าที่คุ้มครองข้อมูลส่วนบุคคล (Data Protection Officer - DPO) ตามนัยของพระราชบัญญัติคุ้มครองข้อมูลส่วนบุคคล พ.ศ. 2562

**ประโยชน์ที่คาดว่าจะได้รับ**

1. ผู้เข้าร่วมอบรมจะมีความรู้ความเข้าใจเกี่ยวกับหลักการและสาระสำคัญของพระราชบัญญัติคุ้มครองข้อมูลส่วนบุคคล พ.ศ. 2562 อาทิ นิยามสำคัญ การตีความ สิทธิ หน้าที่ การบังคับใช้และบทลงโทษ
2. ผู้บริหารและบุคลากรขององค์กรที่เข้าร่วมอบรมจะมีความรู้ความเข้าใจเบื้องต้นเพื่อเตรียมความพร้อมในการจัดทำนโยบาย แนวปฏิบัติ การวิเคราะห์ความเสี่ยง และการเตรียมการอื่น ๆ ที่จำเป็นเพื่อให้องค์กรปฏิบัติการให้สอดคล้องกับกฎหมายคุ้มครองข้อมูลส่วนบุคคล
3. ผู้บริหารและบุคลากรขององค์กรที่เข้าร่วมอบรมจะมีความตระหนักรู้ในแนวทางการเก็บรวบรวม ใช้ หรือเปิดเผยข้อมูลส่วนบุคคลอย่างมีความรับผิดชอบ โดยคำนึงถึงความปลอดภัยของข้อมูลและความสอดคล้องกับพระราชบัญญัติคุ้มครองข้อมูลส่วนบุคคล พ.ศ. 2562

**กลุ่มเป้าหมายผู้เข้าร่วมอบรม**

บุคคลทั่วไป ผู้บริหารและบุคลากรของภาครัฐและภาคธุรกิจ

**อุปกรณ์ที่จะต้องนำมา**

ผู้เข้าร่วมอบรมจะต้องนำคอมพิวเตอร์ (Note book) มาด้วยตนเอง

**กำหนดการอบรม**

**หลักสูตร “การเตรียมความพร้อมและแนวทางดำเนินการตามกฎหมาย**

**การคุ้มครองข้อมูลส่วนบุคคล (Personal Data Protection Act – PDPA #1)”**

09.00 - 09.15 น. ผู้บริหารสมาคมฯ กล่าวเปิดการอบรม กล่าวถึงวัตถุประสงค์ของหลักสูตร

09.15 - 10.30 น. การบรรยาย เรื่อง เหตุผลที่ต้องมี พ.ร.บ. คุ้มครองข้อมูลส่วนบุคคล พ.ศ.​ 2562 และ  
 สาระสำคัญของกฎหมาย

10.30 - 10.45 น. พักรับประทานอาหารว่าง

10.45 - 12.00 น. การบรรยาย เรื่อง หลักการคุ้มครองข้อมูลส่วนบุคคล และบทบาทหน้าที่ของผู้ควบคุมข้อมูลส่วนบุคคล (Controller) ผู้ประมวลผลข้อมูลส่วนบุคคล (Processor) และเจ้าหน้าที่คุ้มครองข้อมูลส่วนบุคคล (DPO)

12.00 - 13.00 น. พักรับประทานอาหารกลางวัน

13.00 - 14.30 น. การบรรยาย เรื่อง แนวทางการประเมินความเสี่ยงด้านข้อมูลส่วนบุคคล

14.30 - 14.45 น. พักรับประทานอาหารว่าง

14.45 - 15.45 น. ภาคปฏิบัติ การจำแนกประเภทข้อมูล และการประเมินความเสี่ยงของข้อมูลส่วนบุคคล

15.45 - 16.30 น. กรณีศึกษา และ ถาม - ตอบคำถาม